លោក Donald Trump លុប​ចោល​ពិធី​មួយ ខណៈពេល​មាន​រឿងចម្រូងចម្រាស​លើ​ពាក្យ«មូស្លីម»
​លោក Trumpមាន​គម្រោង​ចូល​រួម​​ជាមួយ​បេក្ខជន​​១០​នាក់​ផ្សេង​ទៀត​របស់​គណបក្ស​សាធារណរដ្ឋ​នៅ​ឯ​ជំនួប​នោះ។ ​ការ​លុបចោល​មិន​ចូល​រួម​ភ្លាម​ៗ​របស់​លោក​ បាន​ធ្វើ​ឲ្យ​មាន​ការ​អាក់អន់​ចិត្ត​ដល់​រដ្ឋភាគ​ខាង​ត្បូង​ដែល​ជា​ទីតាំង​ដ៏​សំខាន់​របស់​គណបក្ស​សាធារណរដ្ឋ។
លោក Donald Trump បេក្ខជនប្រធានាធិបតីនាំមុខគេខាងគណបក្សសាធារណរដ្ឋរបស់ស.រ.អាបានលុបចោលពិធីមួយរបស់គណបក្សសាធារណរដ្ឋកាលពីថ្ងៃសុក្រម្សិញមិញនៅក្នុងរដ្ឋ South Carolina នៅពេលដែលមានការរិះគន់ពីការខកខានមិនបានកែតម្រូវអ្នកគាំទ្រម្នាក់ ដែលបានហៅលោកប្រធានាធិបតី បារ៉ាក់ អូបាម៉ាថា ជាអ្នកកាន់សាសនាអ៊ីស្លាម និងជាជនបរទេស។ យុទ្ធនាការបោះឆ្នោតរបស់លោកTrump បានប្រកាសនៅក្នុងសេចក្តីថ្លែងការណ៍មួយដែលបានចេញផ្សាយកាលពីថ្ងៃសុក្រថា «លោក Trump មានកិច្ចការជំនួយយ៉ាងសំខាន់ ដែលត្រូវរំពឹងបញ្ចប់នៅថ្ងៃព្រហស្បតិ៍។ ដោយសារការពន្យាពេលនេះ លោក មិនអាចចូលរួមវេទិកា Heritage Action Presidential នៅថ្ងៃនេះបានទេ។ លោកមានការសោកស្តាយខ្លាំងណាស់ »។ លោក Trumpមានគម្រោងចូលរួមជាមួយបេក្ខជន១០នាក់ផ្សេងទៀតរបស់គណបក្សសាធារណរដ្ឋនៅឯជំនួបនោះ។ ការលុបចោលមិនចូលរួមភ្លាមៗរបស់លោក បានធ្វើឲ្យមានការអាក់អន់ចិត្តដល់រដ្ឋភាគខាងត្បូងដែលជាទីតាំងដ៏សំខាន់របស់គណបក្សសាធារណរដ្ឋ។ មូលនិធិ Heritage ជាក្រុមអភិរក្សនិយមដ៏មានឥទ្ធិពល ហើយជាវេទិកាដែលត្រូវបានដឹកនាំដោយលោក Jim DeMint អតីតសមាជិកព្រឹទ្ធសភា និងលោកស្រី Nikki Haley អភិបាលរដ្ឋ South Carolina។ ក្រុមអ្នកប្រឆាំងរបស់លោក Trump បានសើចចម្អកតាមសារតាមប្រព័ន្ធ Twitter មកពីលោក Bobby Jindalអភិបាលរដ្ឋ Louisiana ថា ស្តាយណាស់ដោយមិនបានឃើញលោក Donald Trump។ លោកបានលុបចោលពិធីនៅថ្ងៃនេះ។ តើគាត់ទៅដាក់ពាក្យក្ស័យធនឬ?»៕